SOSIAALI- JA TERVEYSMINISTERIÖ	MUISTIO		
Perhe- ja sosiaaliosasto
Hallitussihteeri Eeva Kangasniemi		3.1.2005 

Lastensuojelulain kokonaisuudistusta valmisteleva työryhmä

1.	Lastensuojelun kehittämisohjelma

Lastensuojelun kehittämisohjelma toteutetaan osana Sosiaalialan kehittämishanketta vuosien 2003-2007 aikana. Kehittämisohjelman taustalla on pitkäkestoisen kehittämistyön ja lainsäädännön uudistamisen tarve: lasten pahoinvointi on lisääntynyt ja lastensuojelun asiakasmäärä on kymmenen vuoden aikana yli kaksinkertaistunut. Työntekijöitä ei ole riittävästi ja vaihtuvuus on suurta. Lastensuojelun palvelut eivät ole yhtenäinen kokonaisuus, vaan kunnittaiset erot palvelujen saannissa, niiden sisällössä ja annettavan avun ja tuen kestossa ja määrässä vaihtelevat suuresti. 

Lastensuojelun kehittämisohjelman tarkoituksena on kohentaa lastensuojelun toimintaedellytyksiä ja lastensuojelun työntekijöiden erityisosaamista ja tätä kautta parantaa lastensuojelun asiakkaana olevien lasten ja heidän perheidensä asemaa. Tavoitteena on luoda koko maan alueelle alueellisesti toimiva lastensuojelun palvelujärjestelmä, joka turvaa muun muassa lasten tarvitsemien erityispalvelujen saatavuuden. Kehittämisohjelmassa kootaan ja käytetään hyväksi jo olemassa olevat kehittämis- ja tutkimustyön tulokset, jotka pyritään vakiinnuttamaan osaksi lastensuojelun perustyötä. Tärkeänä osana kehittämisohjelmaa uudistetaan lastensuojelulaki ohjelman kautta esiin nousseen tiedon pohjalta.

Lastensuojelun kehittämisohjelma on varsin laaja. Kehittämisohjelmassa lastensuojelun kokonaisuus on jaettu seitsemään toimenpidealueeseen, joita ovat lapsipolitiikka, alkuarviointi, seudulliset palvelut, huostaanotto, sijaishuolto ja jälkihuolto, lastensuojelun ydinkysymykset sekä lastensuojelulain ongelmakohdat käytännön näkökulmasta. Jokaiselle toimenpidealueelle on valittu vetäjä, jotka ovat koonneet tuekseen epäviralliset asiantuntijaryhmät. Vetäjien ja asiantuntijaryhmien tehtävänä on koota toimenpidealueella tehty kehittämis- ja tutkimustyö ja alueeseen liittyvät tärkeimmät ongelmakohdat sekä tehdä ehdotukset siitä, millaisia lainsäädännöllisiä muutoksia ja lastensuojelutyön käytäntöön liittyviä parannuksia tarvitaan. Asiantuntijaryhmien työn tulosten perusteella tehdään jatkosuunnitelma koskien erityisesti lainvalmistelutyötä, lastensuojelun valtakunnallisia linjauksia ja kuntien kehittämistyön tukemista.

2.	Lastensuojelulain kokonaisuudistuksessa esille nousevia kysymyksiä  

Lastensuojelulaki on tarkoitus uudistaa osana lastensuojelun kehittämisohjelmaa siten, että uudistamisessa hyödynnetään kehittämisohjelman kautta saatava tieto lastensuojelun nykytilasta ja ongelmista. 

Lastensuojelulain kokonaisuudistuksen yhteydessä nousee esille ainakin seuraavia kysymyksiä:
-	päätöksentekotahot lastensuojelua koskevissa asioissa (erityisesti huostaanotoissa)
-	lapsen edun huomioon ottaminen suhteessa vanhempien oikeuksiin (ml. lastensuojelutoimenpiteiden suhde adoptioon)
-	lastensuojeluprosessin kuvaaminen laissa nykyistä paremmin 
-	kunnan järjestämisvelvollisuuden suhde lapsen tai nuoren oikeuteen saada palveluja (mm. jälkihuollon osalta mahdollisesti täsmennettävä)
-	rajankäynti laitoshuollon ja avohuollon välillä
-	yksityisiä lastensuojelupalvelujen tarjoajia koskeva sääntely.

3.	Kokonaisuudistuksen aikataulu ja organisointi  

Kokonaisuudistuksen pohjaksi on jo käytettävissä useiden aiheeseen liittyviä erityiskysymyksiä pohtineiden työryhmien tulokset. Lisäksi osana lastensuojelun kehittämisohjelmaa toimii syksyn 2004 ja alkukevään 2005 Päivi Sinkon vetämä sosiaalityöntekijä-painotteinen ryhmä, joka kartoittaa käytännön lastensuojelutyössä esiin nousseita lasten-suojelulain ongelmakohtia. Lastensuojelun kehittämisohjelman eri toimenpidealueiden kehittämiskohteet on tarkoitus saada selvitettyä portaittain vuoden 2005 syksyyn mennessä. 

Lastensuojelulain kokonaisuudistusta koskevan hallituksen esityksen valmistelu aloitetaan vuoden 2005 alusta. Tällöin valmisteluun erotetaan STM:n palvelulainsäädäntöprojektista juristi ja hänen tuekseen asetetaan lastensuojelulainsäädännön asiantuntijoista koostuva kokonaisuudistustyöryhmä. Työryhmän on tarkoitus työskennellä ajalla 1.1.2005-31.3.2006. Työryhmän työn tuloksena tulisi olla valmis hallituksen esitys. Aktiivisen työskentelyn mahdollistamiseksi työryhmän tulisi olla kokoonpanoltaan kohtuullisen pieni ja jäsenten tulisi olla valmiita osallistumaan työskentelyyn tarvittaessa myös tuottamalla tekstiä ja tekemällä pienimuotoisia selvityksiä. 

Työryhmän puheenjohtajaksi on kaavailtu Sirpa Taskista Stakesista ja varapuheenjohtaja  tulisi sosiaali- ja terveysministeriön perhe- ja sosiaaliosastolta. Jäsenet olisivat lastensuojelujuridiikkaan laaja-alaisesti perehtyneitä asiantuntijoita ja edustaisivat lastensuojeluun kiinteästi liittyviä eri tahoja. Ehdotettu kokoonpano sisältää lapsioikeuden asiantuntijan oikeusministeriöstä, lastensuojeluasioiden käsittelyyn perehtyneen hallinto-oikeustuomarin ja lääninhallituksen sosiaalitarkastajan, kunnan lastensuojelujuristin ja lastensuojelun sosiaalityön edustajan sekä lastensuojelujärjestön edustajan. Kokoonpanossa on pyritty ottamaan huomioon riittävä lastensuojelun avohuollon ja sijaishuollon asiantuntemus, alueellinen edustavuus sekä tasa-arvolain asettamat vaatimukset. Linkkinä lastensuojelun kehittämisohjelmaan työryhmän pysyvänä asiantuntijana olisi ohjelman kehittämispäällikkö. Työryhmän jäsenenä ja kokopäivätoimisena sihteerinä toimisi palvelulainsäädäntöprojektista irrotettu hallitussihteeri. 

Myös hallituksen esityksen 163/2004 mukaisesti todennäköisesti 1.9.2005 työnsä aloittava lapsiasiavaltuutettu kutsuttaisiin osallistumaan kokonaisuudistustyöryhmän työskentelyyn. Lisäksi työryhmän tulisi kuulla laajasti asiantuntijoita koskien lastensuojelun erityiskysymyksiä.   

Työryhmän asettaminen on käsitelty ministeriön johtoryhmässä 19.10.2004 ja ministeri Hyssälän johtoryhmässä 20.10.2004. Tiukan aikataulun vuoksi työryhmän työskentely tulisi voida aloittaa mahdollisimman pikaisesti, joten asettamispäätös tulisi tehdä nopeasti.